  Виталий Пронин Кезьыт куазьлэсь но бездыт буёлъёслэсь акыльтӥды ке, одно ик пыралэ Суредаськон искусствоосъя музее - татын 7-тӥ тулыспалысен ужа Кубаысь художниклэн Омар Годинеслэн «Куба рядом» адӟытонэз (0+). Со сӥземын Кубаын революция ортчем дырысен 60 ар тырмонлы. О. ГодинесЧузъяськись суредъёс Омар Годинес вордскиз Кубалэн шоркараз - Гаванаын - 1953-тӥ арын. 1974-тӥ арын йылпумъяз Гаванаысь суредаськонъя училищеез, 1985-тӥ арын - Москваысь суредаськонъя В. Суриков нимо институтэз. О. Годинеслэн ог 65 выставкаосыз ортчизы Кубаын, Австриын, Мексикаын, США-ын, Испаниын, Чехиын, Россиын. Ижысь адӟыны луэ Омар Годинеслэсь ог 40 ужъёссэ. Соос пӧртэм амалэн суредамын, живописен артэ - монотипия амалэн лэсьтэм графика. Вань суредъёсты огазеяло яркыт буёлъёс. Суредъёсысь кисьтӥське художниклэн улонлы синмаськемез но солы шумпотэмез, со дыре ик отын мур философиез шӧдӥське. О. Годинеслэн котькуд суредаз выёно, со бордысьтыз уг лэзьы. Кыдёкысь интыосысь кемалась вакытъёсысь мифъёс но тусъёс чик мурт уг пото. Соос пушкад кема кӧлыса улӥзы ни кадь, суредаськисьлэн нап буёлъёсыз сайкатӥзы тодэ ваёнъёстэ. Художник, вань адямиослы тодмо архетипъёсты кутыса, соосты пӧсь мылкыдэн ӝуатэ. «Миф I» (2007), «Оракул» (2008), «Таино» (2010), «Алтарь» (2017) ужъёсыз йыбырттыто инкуазьлы, периослэсь, инкуазь кужымъёслэсь кышканэз улӟыто. Искусствоез эскерисьёс О. Годинеслэн творчествояз пусъё концептуализм но магической реализм ӧръёсты. Улонысь огшоры арбериосты, емышъёсты, адямиосты суредаса, художник соосты выжыкылысь чеберен но кужымен муромытэ. Одӥг суредын кӧня ке дунне сураське-пожаське. «Элегия I» (2016) ужаз Африкаысь маскаосты адӟыны луэ. Со дыре ик музъем кужымез возьматӥсь куренялэс, гордалэс буёлъёс интые суредын кузёясько зарезьлы но инлы тупась буёлъёс. «Взаимопроникновение» (2016) суредаз 2 адямиос валчеясько, нош сьӧразы озьы ик дуннелэн стихиосыз герӟасько. Озьы кылдо трос полэс герӟетъёс - суред шоры учкыса, валаны луэ, дуннеын ваньмыз герӟаськемын шуыса. Озьы суред пыр «бубылилэсь эффектсэ» валаны луэ: одӥг чыры-пыры воштӥськон яке учыр валтэ мукет бадӟым шӧдтэк шорысь воштӥськонъёсты. Художник нылкышнолэсь чеберзэ но кужымзэ возьматэ, кылсярысь, «Богиня моря» (2013), «Креолка» (2016), «Медная Каридад» (2013) суредъёсаз. Берпуметӥяз суредын возьматэмын Кубалэн утисез - Гажан-жалянлэн (милосердие) дун-чылкыт нылмуртэз. Нап-горд, чилясь-зарни, шуныт-курень буёлъёс картинаын трос пумиськись лэчыт сэрегъёсын ӵош кылдыто кужмо но ненег тусэз. Изись нылмуртлэн сайкыт ымнырысьтыз сю пӧртэм мылкыдъёсты лыдӟыны луэ. О. Годинеслэн суредэзНылкышно но воргорон кусыпъёс художниклэн буёлъёсыз выллем - соос ожмасько ог-огенызы, но со дыре ик ӟырдыт ярато ог-огзэс. Сьӧд буёл вӧзын горд эшшо но дартгес адӟиське, нылкышно бордын пиосмурт эшшо но кужмогес луэ, нош нылкышно пиосмурт вӧзын сяськаяське. Нылкышнолэн но воргоронлэн ожмаськемзы-огазеяськемзы символъёс пыр но возьматэмын, кылсярысь, «Серенада I» (2016) суредын. «Композиция с фруктами I» (2014) суред шоры учкыса, татын бананъёс но мангоос возьматэмын - бамъёс ик гордэктыны кутско, ява. Художник огшоры калыклэсь улон-вылонзэ но палэнэ уг кельты, синмаськыса суреда ужась адямиосты - кылсярысь, «Крестьянская песня» (2008). Зарни буёл асьме палъёсысь шепаськись бусыосты тодэ вайытэ, нош чильпырась чагыр - гужем инмез. Суредаськисьлэсь ужъёссэ кылыны но луэ - котькудӥзлэн аслаз крезьгурез. Кытын ке со шулдыр но шаян, пӧсь палъёсысь задор эктонъёс кадь. Кытын ке - пушкез бугыртӥсь, вашкала сям-йылолъёсысь шаман гуръёс но ритуальной барабанъёс выллем кылӥське. Художник ачиз но крезьгуро инструментъёсын шудэ - кларнетэн, трубаен. Огаз интервьюаз О. Годинес пусъе, солэн улоназ суредаськонэн оградэ музыка но кылбурет сыло шуыса. Тае зэм но ужъёсысьтыз шӧдыны луэ. Эшъяськон юнмаз Выставкаез усьтыса, музейлэн директорез Вера Вахрушева пусйиз, О. Годинеслэн суредъёсыз Эрико шормуӵлэн мылкыдэныз тырмемын шуыса. Солэн малпамезъя, та ужъёс ижкаръёсты толалтэ шунтыны быгатозы. Вера Вахрушева 2015-тӥ арын Кубае вуылэм, нош ар талэсь азьло тодматскем О. Годинеслэн ужъёсыныз - соку ик ужъёссэ Ижкаре вайыны мылкыдыз гомӟем. Малпанэз быдэсмиз - табере Куба зэмзэ но матынгес луиз. В. Вахрушева шумпотыса вераз: О. Годинес одӥг суредзэ музейлы кузьмалоз, пе, со сяна, суредась ваем искусствоя итальян книгаосты. Соос узырмытӥзы музейлэсь фондзэ - али библиотекаын лыдъяське ог 8 сюрс искусство удыслы сӥзем книга, шуиз В. Вахрушева. Удмуртиысь культурая министр Владимир Соловьёв верамъя, ас вакытаз асьме калык будӥз, Куба сярысь кырӟанъёсты кырӟаса. Кубинецъёс мылкыдзыя асьмелы матын луо. О. Годинеслэн суредъёсысьтыз буёлъёс гинэ но - горд, сьӧд, тӧдьы - удмурт куншетлэн буёлъёсызлы матын, шуиз В. Соловьёв. Выставкаез усьтон ӝытэ вуиз Кубалэн посолэз - господин Херардо Пеньяльвер Порталь. Х. Порталь вераз, кубин искусствоысь пӧртэм культураослэсь пытьызэс шӧдыны луэ шуыса. Кубинецъёслэсь асшӧдонзэс но лулчеберетсэс нырысь ик пӧрмытӥллям Испаниысь но Африкаысь вуэм калыкъёс, бӧрысь - Латин Америкаысь, Европаысь, США-ысь. 1980-тӥ аръёсы ӟуч художникъёс шӧдскымон пытьызэс кельтӥллям. Огазе пӧлэсьтӥськыса, пӧрмиз номырин сурантэм но аспӧртэмлыко искусство, пусйиз посол. Та адӟытон возьматэ Кубалэн но Россилэн эшъяськонзылэсь юнмамзэ. О. Годинес ӟеч кылъёсын пумитаз выставкае вуэм куноосты но музейын ужасьёсты. Со тау кариз кышноезлы - Ольга, пе, зэмос пыкъет луэ, со бадӟым уж лэсьтэм, выставка мед пӧрмоз шуыса. О. Годинес верамъя, Ижкарын со ассэ дораз кадь шӧдэ. Художник Михаил Калашников конструкторен тодмо вылэм - Москваын огпол пумиськыкузы, со М. Калашниковез выставкаяз ӧтем. Конструктор соку быгатымтэ вуыны. Табере, шуэ художник, мон ачим ужъёсме Удмуртие вайи, ӵапак М. Калашниковлэн вордскемез дырысен 100 ар тырмон дыръя. В. Вахрушева тау кариз художниклы но солэн кышноезлы, Кубаысь делегацилы. Выставкаез радъяны озьы ик юрттӥз Россиысь Кубаен эшъяськон огазеяськон но Михаил Мокрук генерал-майор. В. Вахрушева кузьмаз художниклы но Кубаысь делегацилы удмурт суредаськисьёс сярысь книгаосты. Оло, куке но соослэн но ужъёссы Кубаын возьматэмын луозы. Анастасия Шумилова  